钦定古今图书集成/历象汇编/庶征典/第134卷 > 《为许智仁奏怀州黄河清表》前人
## 钦定古今图书集成/历象汇编/庶征典/第134卷 > 《为许智仁奏怀州黄河清表》前人

臣智仁言：臣闻德水清漪，诗人以之兴颂；浊流澄镜，
大圣于是登期。伏惟皇帝陛下道叶二仪，功超万古。
上元降祉，变孟津于绿波；厚载呈祥，发荣光于翠浼。
臣以去月得河内县申云：“自太平村已下三十馀里，
河水变清，各遂浅深，泠然彻底，鳞介之属，无所藏形。
谨自依极，悉同其状。”又嵩高维岳，形入清流；少室奇
峰，参差具写。谨按《易坤灵图》曰：“圣人受命，瑞见于河。”
伏见凉州元石，式昭灵命。臣部黄河，应时清彻。天祯
地贶，既符《易》象之文；圣祚河清，暗合灵图之义。古人
叹其难候，臣今乃得亲观。身体太平之风，目击会昌
之瑞。无任悦豫之至。